  Виталий Пронин  Али вуоно книгалэн дизайнэз но вёрсткаез бордын ужа Вера Штыкова. Со сярысь Анастасия ивортӥз мерлыко бамъёсаз. - Куке но Алексей Арзамазов кылбуретэ пумысен малпанзэ вераз: нылкышно кылбурчиос, пе, ӵем яратон сярысь гожъясько, нош мынам яратонлы сӥзем кылбуръёсы трос ӧвӧл, - вера Анастасия Шумилова. - Но ваньмыз воштӥське. Выль бичетын яратон мылкыдэн пыӵам трос кылбуръёс луозы. Кылбуръёс пеймытэсьгес пќрмизы - куд-огзэ валаны, оло, шуггес луоз. Но мыным аслым кельше али озьы гожъяськыны, мылкыдъёсты чуръёс сьӧры ватыса. Нош соос вань - трос но пӧртэм. Мон палэнски кадь «Дыр-эктонлэсь», но со дыре ик куд-ог цитатаосын берытскисько. Улон - со котьку цикл, дуннеын ваньмыз герӟаськемын. Кылбуръёсылэн выжыоссы кошко Сергей Матвеевлэн, Борис Рыжийлэн, Сергей Гандлевскийлэн, Тимур Кибировлэн кылбуретазы. «Дыр-эктонын» мон кылъёс пушкы выемын вал, нош таиз бичет улон-вылонлы матэктӥз кадь потэ. Та чуръёсысь но сое адӟыны луэ: ...мемей пыдвыл керттӥз, пужы - туж огшоры, но мон понна со пужыын - ваньмыз-ваньмыз, мае вераз вал Пастернак. - Мон уг малпаськы, Анастасия нырысетӥ кылбур сборникезлэсь палэнскиз шуыса, - А. Шумиловалэсь выль чуръёссэ лыдӟемез бере шуиз Ольга Вахитова. -  Кыӵе выль амалъёсты со шедьтӥз, мае аслыз кариз, мая солэсь кылбуретсэ тодманы луэ, ваньмыз таяз сборниказ но шӧдӥське. Син улам шедемез сярысь гинэ: Анастасия азьлоосаз кылбуръёсаз послелогез мукет чуре выжтыны дӥсьтылӥз ке, таосаз кылъёсты но чурысь чуре люке: кыӵе капчи тӥянычуръёстыгинэ ӧвӧл - кылъ-ёсты нокатъ-ёсты,дуннеез декабъяны... Ма со декабъяны? «Деформировать», пе, со. «Каб» (правило, норма) кыл борды ӟуч приставка итыса, пӧрмытэмын, иське. Но мон ӧй  вала - укыр шуг. Со вакытэ ик «кислэс сюкась» кылтэчетэ синмы ӧз ик кугӟа, малы ке шуоно пуштросэз чильпырась. Озьы верасал, вылды, удмурт кылэз валаны кутскись ӟуч адями: «кислый» борды удмурт суффикс ватсаса. Озьы удмурт кыллэсь границаоссэ паськытатыса, А. Шумилова кылдытъя удмурт валан сьӧры потӥсь кылбуръёсты: лудкечпи гебыр-гебыртэтчалля. Шунды котыр... Малпаськоды, отӥяз вераськон мынэ чырткем пӧйшур сярысь?АЙНО Туспуктӥз Вера Штыкова http://udmdunne.ru/2015/12/anastasiya-shumilova-kyljos-bergalo-kotkytyn/  